**Кеген аудандық қоғамдық кеңесі отырысының**

**№ 12 ХАТТАМАСЫ**

Кеген ауылы 27 қараша 2023 жыл.

Отырыстың төрағасы: Нұғман Алмасбек Нөкербанұлы- қоғамдық кеңестің төралқа мүшесі.

Хатшысы- Қозыбағар Тұраш Асырандықызы- қоғамдық кеңестің хатшысы.

Қатысқан қоғамдық кеңес мүшелері:

1.Албанов Үсен Сұлтанұлы

2. Әлдибек Ерлан Жақыпбекұлы

3. Бейқұтбай Ғани

4. Досымбеков Сабыр

5. Көнеева Бақытгүл Демежанқызы

1. Сатенов Байболат Асқарбайұлы

Себепті жағдайлармен қоғамдық кеңес мүшелері: Х.Зықаев,М.Батырханұлы, Т.Узекбаев, Ш.Жанбабаева, Т.Біржансалова, Б.Мейманқұлов қатысқан жоқ.

Шақырылғандар:

Аудан әкімі аппаратының жалпы, мемлекеттік қызметтер мониторингі және ақпараттық технологиялар бөлімінің бас маманы Жыланбасова Эльмира Мамырханқызы,

Тасашы ауылдық округінің әкімі Төребаев Ерболат Жақыпбайұлы,

Бас маман Тәтібай Талғат Әріпжанұлы,

Аудандық полиция бөлімінің бастығы, полиция полковнигі Кунтунов Нұржан Сайлауұлы,

Кеген ауылының учаскелік инспекторы Шаймерден Өмірсерік Талғатұлы.

Кеген ауылдық округінің әкімі Масенов Руслан Кеңесжанұлы,

Ауданның «Жұмыспен қамту және әлеуметтік бағдарламалар бөлімі» мемлекеттік мекемесінің бөлім басшысы Оразова Бибігүл Айтжанқызы,

Кеген ауданының **«**Тұрғын үй коммуналдық шаруашылығы, жолаушылар көлігі, автомобиль жолдары және тұрғын үй инспекциясы бөлімі» мемлекеттік мекемесінің бөлім басшысы Абдыманапов Бек Берікұлы,

Ауданның «Құрылыс, сәулет және қала құрылысы бөлімі» мемлекеттік мекемесінің бөлім басшысы Маусымбаев Дархан Оралбайұлы

Ауданның санитариялық-эпидемиологиялық бақылау басқармасының басшысы Маратов Болат,

Алматы облысы еңбек мобильділігі коммуналдық мемлекеттік мекемесінің филиалы Кеген ауданы бойынша мансап орталығының директоры, аудандық мәслихаттың депутаты Мәсімбаев Біләл Әукенұлы,

Ауданның «Экономика және қаржы бөлімі» ММ-нің бөлім басшысы Шәлдибеков Азамат Ғалымұлы,

Ветеринарлық пункттері бар Кеген ауданындағы ветеринарлық станциясы МКК-нің директоры Төкенов Қабыл Ясинұлы,

Кеген орман шаруашылығының басшысы Солтанғазиев Айболат Аскербекұлы,

Кеген ауданы әкімдігінің шаруашылық жүргізу құқығындағы «Кеген су құбыры» МКК-нің директоры Сейтқожа Алмас.

**К Ү Н Т Ә Р Т І Б І:**

Тасашы ауылдық округінің әкімі аппаратының тұрғындарға мемлекеттік көрсетілетін қызметтердің сапасын арттыруда атқарған жұмыстары жайлы есебі.

Аудандық полиция бөлімінің «Аудан көлемінде қоғамдық тәртіпті сақтау, қылмыспен күрес мәселелері бойынша атқарып отырған жұмыстары жайлы» есебі.

Кеген аудандық мәслихатының «Кеген ауданындағы аз қамтылған отбасыларға (азаматтарға) тұрғын үй көмегін көрсетудің мөлшері мен тәртібін айқындау туралы» шешімінің жобасын талқылау, тиісті қорытынды беру.

Кеген ауылының келбеті, тұрғындардың тұрмыстық қалдықтар мен қоқыстар төгетін орнының және мал өлексесін тастайтын орынның жай-күйі туралы.

**Күн тәртібіндегі бірінші мәселе** бойынша:

Тасашы ауылдық округінің әкімі аппаратының тұрғындарға мемлекеттік көрсетілетін қызметтердің сапасын арттыруда атқарған жұмыстары жайлы Тасашы ауылдық округінің әкімі есеп берді.

Осы мәселе бойынша аудан әкімі аппаратының жалпы, мемлекеттік қызметтер мониторингі және ақпараттық технологиялар бөлімінің бас маманы Жыланбасова Эльмира Мамырханқызы анықтама беріп, хабарлама жасады.

Тасашы ауылдық округінің әкімі аппараты тұрғындарға мемлекеттік қызметтер көрсетуде біраз кемшіліктерге жол беруде. Жыл басында қабылданған медиа жоспар толық орындалмаған. Жыл ішінде бұқаралық ақпарат құралдарына бірде- бір рет мақала жарияламаған, тұрғындармен дөңгелек үстел өткізілмеген, Мүмкіндігі шектеулі жандарға қалыпты орта қалыптастыруда кемшіліктер бар.

Б.Сатенов: Тасашы ауылдық округінің әкімі Е.Төребаевтың бұл жұмысқа биыл жаңа келді. Келешекте айтылған сын-ескертпелерден қорытынды шығарады деп сенейік. Осы салаға жауапты маманның жауапкершілігін арттыру қажет.

Хабарламаны тыңдап, талқылай келе ауданның қоғамдық кеңесі **ШЕШІМ ҚАБЫЛДАДЫ:**

1. Тасашы ауылдық округінің әкімі аппаратының тұрғындарға мемлекеттік көрсетілетін қызметтердің сапасын арттыруда атқарған жұмыстары жайлы ауылдық округ әкімі- Төребаев Ерболат Жақыпбайұлының есебі еске алынсын.

2. Жіберілген кемшіліктер атап көрсетіліп, кемшіліктерден тиісті қорытынды шығару, осы салаға жауапты маманның жауапкершілігін арттыру, тұрғындарға сапалы әрі өз мерзімінде мемлекеттік қызметтер көрсету, жылдық медиа жоспардың орындалуын қамтамасыз ету ауылдық округ әкімі Е.Ж.Төребаевқа ұсынылсын. 2024 жылы осы салада атқарған жұмысы жайлы есебі қайта тыңдалсын.

**Күн тәртібіндегі екінші мәселе бойынша:**

Аудандық полиция бөлімінің «Аудан көлемінде қоғамдық тәртіпті сақтау, қылмыспен күрес мәселелері бойынша атқарып отырған жұмыстары жайлы» аудандық полиция бөлімі басшысының бірінші орынбасары Нұрбатырұлы Думан хабарлама жасады.

Қойылған сұрақтар:

Ү.Албанов: Ауданда қылмыс саны былтырғы жылмен салыстырғанда өсіп отыр. Неге?

Жауап: Иә биылғы жылы кейбір қылмыс түрлері өсіп отыр. Тиісті жұмыстар жүргізілуде.

С.Досымбеков: Ауыр қылмысқа қандай қылмыс түрлері жатады?

Жауап: Ірі ұрлықтар, қасақана кісі өлтіру.

Б.Көнеева: Қылмысты азайтуда қандай шаралар қолданудасыздар?

Әр ауылда топтасып алып ішімдік ішетіндер бар. Оларды неге бақыламайсыңдар? Тұрмыстық зорлық зомбылыққа қарсы 16 күндік акция өтуде. Акцияға байланысты не істеп жатырсыңдар?

Қанша ананың тағдырына араша болдыңдар?

Жауап: қанағаттанарлықсыз болды.

Б.Сатенов: Ауданда нашақорлар бар ма? Болса олармен нендей жұмыстар жүргізілуде?

А.Нұғман: Аудандық полиция бөлімінің жұмысында кемшіліктер көп. Берген есептеріңнен атқарған жұмыстарыңның нәтижесін көріп отырған жоқпыз.

Берілген есепте қылмыспен күрес, оны болдырмауда қандай іс-шаралар атқаратындарың жөнінде айтылмаған. Керісінше полиция бөлімінің ішкі проблемалары көтерілген.

Ауданның қоғамдық кеңесінің отырысы күн тәртібіндегі мәселені қарап, талқылай келе **ШЕШІМ ҚАБЫЛДАДЫ:**

1. Аудандық полиция бөлімінің «Аудан көлемінде қоғамдық тәртіпті сақтау, қылмыспен күрес мәселелері бойынша атқарып отырған жұмыстары жайлы» аудандық полиция бөлімінің бастығының орынбасары, полиция майоры Нұрбатырұлы Думанның есебі еске алынсын.

2. Берілген есепте тек ауданда тіркелген қылмыстар саны мен түрі айтылды. Қылмыстың алдын алуда атқарылып жатқан шаралар, қылмыспен күрес мәселелері жөнінде ешқандай жұмыс нәтижесі айтылмады.

Сондықтан аудандық полиция бөлімінің атқарып отырған жұмыстары жайлы алдағы уақытта қоғамдық кеңес отырысында қайта есеп беру жайлы аудандық полиция бөлімінің басшысы, полиция полковнигі Кунтунов Нұржан Сайлауұлына ұсынылсын.

Күн тәртібіндегі үшінші мәселе бойынша:

Кеген аудандық мәслихатының «Кеген ауданындағы аз қамтылған отбасыларға (азаматтарға) тұрғын үй көмегін көрсетудің мөлшері мен тәртібін айқындау туралы» шешімінің жобасымен ауданның «Жұмыспен қамту және әлеуметтік бағдарламалар бөлімі» мемлекеттік мекемесінің бас маманы Сәрсенбаева Зинагүл Әлдибекқызы таныстырды.

Қоғамдық кеңес мүшелері тарапынан ұсыныс, ескертулер болған жоқ.

Ауданның қоғамдық кеңесінің отырысы күн тәртібіндегі мәселені қарап, талқылай келе **ШЕШІМ ҚАБЫЛДАДЫ:**

Кеген аудандық мәслихатының «Кеген ауданындағы аз қамтылған отбасыларға (азаматтарға) тұрғын үй көмегін көрсетудің мөлшері мен тәртібін айқындау туралы» шешімінің жобасы мақұлданып, мәслихат сессиясына ұсынылсын.

**Күн тәртібіндегі төртінші мәселе бойынша:**

Кеген ауылының келбеті, тұрғындардың тұрмыстық қалдықтар мен қоқыстар төгетін орнының және мал өлексесін тастайтын орынның жай-күйі туралы Кеген ауылдық округі әкімі аппаратының бас маманы Сағымбеков Нұрман хабарлама жасады.

Сөйлеушілер:

А.Нұғман: Кеген ауылының ішін қоғамдық кеңес мүшелері аралап шықтық, Отырғызылған шыршалардың көбі қурап қалған. Қоршалған шарбақтың ішінде мал жайылып жүр. Шыршалар неге күтілмейді, неге суарылмайды? Қоқыс төгетін орынның жағдайы сын көтермейді. Қалай болса солай төгіліп, қоқыс төгетін орынға баратын жол жабылып қалған.

Аудандық полиция бөлімі тарапынан айыппұл салуға болама?

Жауап: Болады.

Жауап: Н.Сағымбеков- Шыршаларды жазда суардық. Олардың өсіп кетуіне табиғи әсерде болу керек екен, яғни дұрыс отырғызылу керек. Суландыру жұмысын жүргізу үшін арнайы автомашина алу жайлы аудан әкіміне мәселе қойып отырмыз. Қоқыс төгетін орынның айналасын жарықтандыру мәселесін көтерген едік, орындалмады.

А.Шәлдибеков аудандық экономика және қаржы бөлімінің басшысы:

- Қоқыс төгетін орынды қоршауға, жарықтандыруға сметалық құжат жасап, қаржы бөлуге сұраныс берулеріңіз керек, Қазіргі уақытта ауылдық округ тарапынан ондай сұраныс түскен жоқ.

А.Нұғман:

- Ауыл шетінде қоқыстардың жанында медициналық қалдықтар тау-тау боп үйіліп жатыр. Ол неге жойылмайды. Аудандық ауруханаға осы мәселе жайлы арнайы хат жолдауымыз керек.

А.Сейтқожа «Кеген су құбыры» мекемесінің директоры:

-Ауылдың жоғары жағындағы жаңа салынған 15 тұрғын үйдің тұрмыстық қалдықтарын жинап шығарып жүрген еді. Екі айдан бері щығарылмай, үйіліп кетті.

Н.Сағымбеков: Бір кәсіпкер айналысып жүр еді. Тұрғындар жұмыс ақысына келіспегендіктен жұмысы тоқтап қалды. Сондықтан тұрғындармен жиналыс өткізіп, мәселені шешетін боламыз.

Кеген ауылының келбеті жайлы ауданның **«**Тұрғын үй коммуналдық шаруашылығы, жолаушылар көлігі, автомобиль жолдары және тұрғын үй инспекциясы бөлімі» мемлекеттік мекемесінің басшысы Абдыманапов Бек Берікұлы хабарлама жасады.

Ауылда атқарылып жатқан жұмыстарға тоқталды. Кеген ауылындағы қоқыс төгетін орынға баратын жолды жасауға өтінім берілді. Тұрғындар қоқыстарды төгетін орынға жетпей жолды жауып тастап отыр. Осы шашылған қоқыстарды халық болып, сенбілік ұйымдастырып, бір тазалап алсақ деген ұсынысым бар. Сондай-ақ қоқыстарды залалсыздандыруға бөлінетін қаражат тым аз. Бөлінетін қаржыны көтеру керек. Типтік свалка салу керек, Жолды түзетіп, қоршап, қақпа жасап, бір кәсіпкердің иелігіне берсек. Ауылдық округ әкімдері сметалық құжаттарын әзірлеп, сұраныстарын біздің мекемеге тапсырса дұрыс болар еді.

Б.Көнеева: Кез келген жұмысты бастарда тендер неге ерте ойнатылмайды. Жылдың жартысы өткенде жұмыс бастап жатады.

Жауап: Б.Абдыманапов:

-Облыстық басқармалар қаржыны 6 айлықта анықтаумен (уточнение) береді. Егер тендерге қатысқандар шағымданса тағы 3 ай күтеді. Соның салдарынан жұмыстар кеш басталады.

Ғ.Бейқұтбай:

-Көше жарықтары орнатылып, өткізілген соң, ары қарай кім жауапты?

Жауап: Ауылдық округ әкімі айналысады. ТКШ-ы орнатады, сосын ауылдық округ әкімшілігіне өткізіп береді.

А.Нұғман: ауданның «Құрылыс, сәулет және қала құрылысы бөлімі» мемлекеттік мекемесінің бөлім басшысы Маусымбаев Дархан Оралбайұлына сұрақ: Ауыл ішіндегі иесіз, бұзылған үйлердің орнына балалар ойын алаңын, скверлер, көп қабатты үйлер салуға бола ма?

Д.Маусымбаев: Сұрағыңыз орынды. Бүгінгі таңда 75 шешім күшін жойды. Заңды тұлғалардың меншігіндегі бос бұзылып қалған ғимараттарды бұзып, балансқа алып, орнына сондай алаңдар, т.б. ғимараттар салуға болады.

Хабарламаларды тыңдап, талқылай келе ауданның қоғамдық кеңесі **ШЕШІМ ҚАБЫЛДАДЫ:**

1. Кеген ауылы бойынша орын алып отырған кемшіліктерді жою шараларын жасап, қаржы мәселесін шешу үшін ауданның **«**Тұрғын үй коммуналдық шаруашылығы, жолаушылар көлігі, автомобиль жолдары және тұрғын үй инспекциясы» мемлекеттік мекемесімен бірлесіп тиісті сметалық құжаттар жасау, ауданның Экономика және қаржы бөлімімен келісе отырып бюджеттен қаржы қарауға сұраныстар беру, атқарылған жұмыстар жайлы аудандық қоғамдық кеңеске 2023 жылдың желтоқсан айының 25-не хабарлама беру Кеген ауылдық округінің әкімі Р.Масеновке ұсынылсын.

Осы шешімдер қабылдансын деп жақтап аудандық қоғамдық кеңестің 7 мүшесі дауыс берді.

Қарсы, қалыс жоқ.

Шешімдер қабылданды.

**Аудандық қоғамдық кеңестің төралқа мүшесі,**

**қоғамдық кеңес төрағасының м.у.а. А.Нұғман**

**Аудандық қоғамдық кеңестің хатшысы Т.Қозыбағар**